DEĊIŻJONI TAL-KUNSILL 2008/901/PESK
tat-2 ta’ Diċembru 2008
dwar missjoni ta’ inkjesta internazzjonali indipendenti dwar il-konflitt fil-Ġeorġja
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 13(3) u l-Artikolu 23(1) tiegħu,
Billi:
(1)
Fl-1 ta’ Settembru 2008, il-Kunsill Ewropew iddikjara li l-Unjoni Ewropea hija lesta li timpenja ruħha biex tappoġġa l-isforzi kollha bil-ħsieb ta’ soluzzjoni paċifika u dejjiema għall-konflitti fil-Ġeorġja, u li hija lesta tappoġġa miżuri ta’ bini ta’ fiduċja.
(2)
Fil-15 ta’ Settembru 2008, il-Kunsill appoġġa l-idea ta’ inkjesta internazzjonali indipendenti dwar il-konflitt fil-Ġeorġja.
(3)
Is-Sinjura Heidi TAGLIAVINI għandha tinħatar bħala Kap ta’ din il-Missjoni ta’ Inkjesta,
IDDEĊIEDA KIF ĠEJ:
Artikolu 1
Kap tal-missjoni ta’ inkjesta internazzjonali indipendenti u termini ta’ referenza
1. Is-Sinjura Heidi TAGLIAVINI hija b’dan maħtura kap tal-missjoni ta’ inkjesta internazzjonali indipendenti dwar il-konflitt fil-Ġeorġja, minn hawn ‘il quddiem imsejħa “missjoni ta’ inkjesta”, mit-2 ta’ Diċembru 2008 sal-31 ta’ Lulju 2009.
2. Il-missjoni ta’ inkjesta għandha l-għan li tinvestiga l-oriġini u l-iżvilupp tal-konflitt fil-Ġeorġja, inkluż skond id-dritt internazzjonali (1), id-dritt umanitarju u d-drittijiet tal-bniedem, u dwar l-akkużi magħmulin f’dan il-kuntest (2). L-ambitu tal-investigazzjoni, kemm ġeografiku kif ukoll temporali, ser ikun wiesa’ biżżejjed biex ikunu jistgħu jiġu ddeterminati l-kawżi kollha possibbli tal-konflitt. Ir-riżultati tal-inkjesta ser jiġu ppreżentati lill-partijiet għall-konflitt, kif ukoll lill-Kunsill, lill-Organizzazzjoni għas-Sigurtà u l-Kooperazzjoni fl-Ewropa (OSCE) u lill-Organizzazzjoni tan-Nazzjonijiet Uniti (NU), fil-forma ta’ rapport.
3. Il-kap tal-missjoni ta’ inkjesta huwa responsabbli mill-implimentazzjoni tal-objettivi tal-missjoni ta’ inkjesta. Huwa għandu jistabbilixxi, b’indipendenza totali, il-proċeduri u l-metodi ta’ ħidma tal-missjoni ta’ inkjesta, kif ukoll il-kontenut tar-rapport imsemmi fil-paragrafu 2.
Artikolu 2
Finanzjament
1. L-ammont ta’ referenza finanzjarja maħsub biex ikopri n-nefqa relatata mal-implimentazzjoni tal-missjoni ta’ inkjesta huwa ta’ EUR 1 600 000 għall-perijodu mit-2 ta’ Diċembru 2008 sal-31 ta’ Lulju 2009.
2. In-nefqa ffinanzjata mill-ammont previst fil-paragrafu 1 għandha tkun eliġibbli mit-2 ta’ Diċembru 2008.
3. Il-ġestjoni tan-nefqa għandha ssir skond ir-regoli u l-proċeduri applikabbli għall-baġit ġenerali tal-Komunitajiet Ewropej. Hija għandha tkun soġġetta għal kuntratt bejn il-kap tal-missjoni ta’ inkjesta u l-Kummissjoni.
4. Il-kap tal-missjoni ta’ inkjesta għandu jagħti rendikont tan-nefqa kollha lill-Kummissjoni.
Artikolu 3
Kompożizzjoni tal-missjoni ta’ inkjesta
Il-kompożizzjoni tal-missjoni ta’ inkjesta għandha tiġi deċiża mill-kap tal-missjoni. Hija għandha tkun komposta minn esperti rikonoxxuti, b’mod partikolari avukati, storiċi, personal militari u esperti dwar id-drittijiet tal-bniedem.
Artikolu 4
Evalwazzjoni
L-implimentazzjoni ta’ din id-deċiżjoni għandha tiġi eżaminata mill-Kunsill qabel il-31 ta’ Lulju 2009.
Artikolu 5
Dħul b’effett u skadenza
Din id-Deċiżjoni għandha tieħu effett fil-jum tal-adozzjoni tagħha.
Għandha tiskadi fil-31 ta’ Lulju 2009.
Artikolu 6
Pubblikazzjoni
Din id-Deċiżjoni għandha tiġi ppubblikata f’Il-Ġurnal Uffiċjali ta’ l-Unjoni Ewropea.
Magħmula fi Brussell, 2 ta’ Diċembru 2008.